Diari Oficial de la Generalitat Valenciana


Sumari del DOGV 6960, del 07-02-2013 (2013/1155)

ACORD de 25 de gener de 2013, del Consell, pel qual s'aproven noves accions de simplificació i reducció de càrregues administratives
------------------------------------------------------------------------------------------------------------------------------------

### Dades del document

Número de DOGV
:   6960

Data del DOGV
:   07-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1155


Data del document
:   25-01-2013

Organisme emissor
:   Conselleria d'Hisenda i Administració Pública

Tipus de document
:   Acord

Descriptors 

:   * Conselleria d'Hisenda i Administració Pública

ACORD de 25 de gener de 2013, del Consell, pel qual s'aproven noves accions de simplificació i reducció de càrregues administratives [2013/1155]  
El Consell, en la reunió del dia 25 de gener de 2013, va adaptar l'acord següent:  
  
En el marc del Pla de Simplificació i Reducció de Càrregues Administratives de la Generalitat 2010-2012 (d'ara en avant, Pla SIRCA), aprovat pel Consell el 19 de febrer de 2010, s'han impulsat i ordenat diferents mesures de simplificació i reducció de càrregues, dirigides tant a empreses com als ciutadans, a través de diferents acords del Consell. El primer d'estos, d'aprovació del pla, ja incloïa una llista de mesures urgents d'aplicació immediata.  
Les accions de simplificació compten, a més, amb un suport normatiu important, el Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic, l'objecte del qual és fer més senzills i àgils els procediments, eliminant requisits i obligacions d'informació i/o, en altres casos, substituint-los per declaracions responsables o comunicacions prèvies i, en tot cas, potenciant l'administració electrònica, conferint a tot això una cobertura normativa.  
  
Així doncs, el 23 de març de 2012, en compliment de la disposició final sèptima del Decret Llei 2/2012, de 13 de gener, de Mesures Urgents de Suport a la Iniciativa Empresarial i als Emprenedors, Microempreses i Xicotetes i Mitjanes Empreses de la Comunitat Valenciana, el Consell va prendre un acord pel qual instava tots els departaments a implantar les mesures de simplificació i reducció de càrregues administratives detallades en els annexos d'eixe acord. Estes mesures anaven dirigides principalment a la reducció de càrregues administratives per a l'obtenció d'autoritzacions o la inscripció en registres administratius de la Generalitat. Així mateix, en l'apartat quart de l'acord esmentat s'instava el departament competent en matèria de simplificació perquè, abans de l'1 d'abril de 2012, presentara a la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana (CITEC), la tercera relació de mesures del Pla de Simplificació, en què, com a mínim s'inclogueren 40 nous procediments.   
D'acord amb este mandat, el 28 de març de 2012 la Conselleria d'Hisenda i Administració Pública va presentar la tercera relació de mesures del Pla de Simplificació, en què es van incloure 50 nous procediments administratius, proposats per cada subsecretaria, per a simplificar-los.  
Alguns dels 50 procediments abordats pertanyen a matèries o famílies de gran impacte, com les 23 autoritzacions administratives que van quedar pendents en l'acord anterior, 13 subvencions i 3 certificacions.  
  
Per a realitzar l'estudi sobre la possible simplificació d'estos procediments, s'han analitzat diferents aspectes relacionats amb estos, com són:  
a) La documentació sol·licitada a l'interessat o obtinguda d'altres administracions.  
b) La tecnologia disponible per a la tramitació del procediment.  
c) Els formularis utilitzats.  
d) La normativa reguladora.  
e) La tramitació del procediment.  
Després de l'anàlisi realitzat, les mesures de simplificació proposades van dirigides principalment als aspectes següents:  
1. Reducció de documents a sol·licitar en cada procediment  
Esta reducció va referida a l'eliminació de documents que, a partir del termini establit en el present acord, ja no se sol·licitaran a les persones interessades, siga perquè s'eliminen, siga perquè s'obtindran d'ofici d'altres administracions a través de la Plataforma Autonòmica d'Intermediació de Dades Segures de la Generalitat, o siga perquè se substituirà la presentació d'estos documents per una declaració responsable o una comunicació prèvia.  
Una vegada s'implanten les mesures proposades, el nombre de documents que ja no es requeriran a empreses o ciutadans serà de 111, la qual cosa suposa un percentatge de reducció de documents sol·licitats a curt termini del 37 per cent. Si se té en compte el volum d'expedients tramitats en l'últim any, el total de documents eliminats a les tres províncies a curt termini serà de 477.196.  
2. Tramitació electrònica  
El nivell de tramitació electrònica fa referència, d'una banda, a la informació rebuda per la ciutadania sobre el procediment per mitjans electrònics i, d'una altra banda, a la presentació de la sol·licitud i de la documentació annexa de forma telemàtica.  
Una vegada implantades les millores a curt termini, el cent per cent dels procediments analitzats facilitarà informació actualitzada i simplificada a través de la Guia Prop electrònica i al voltant del 50 per cent disposaran d'inici telemàtic.  
Així doncs, i a manera de resum, les actuacions de millora que s'han analitzat per a la simplificació dels procediments administratius, en funció de la tipologia de cada un d'estos, es concreten en:  
a) S'elimina la petició de documentació exigida als interessats, se substituïx per una declaració responsable o s'obté d'ofici.  
  
b) Es facilita l'inici electrònic del procediment a través de la plataforma e-Sirca.  
c) S'implanta el procediment en una aplicació que en permeta la gestió completa de manera electrònica.  
d) Es dissenyen nous models o plantilles per a facilitar tràmits (com ara requeriment d'esmena, informe tècnic, etc.).  
e) S'implementen els desenrotllaments informàtics necessaris que permeten adjuntar la documentació rebuda per a l'esmena de l'expedient en la gestió interna del procediment.  
f) Es dissenyen llistes de verificació per a revisar la documentació aportada per l'interessat.  
g) Es modifiquen tràmits i tasques del procediment.  
h) S'eliminen tràmits i tasques repetitives o no preceptives.  
i) S'actualitza la regulació normativa derivada de la simplificació dels procediments.  
Els dos aspectes esmentats abans, la reducció de la documentació requerida i el nivell de telematització del procediment, són els que incidiran directament en la reducció de càrregues administratives i, per tant, suposaran un estalvi per als ciutadans i/o empreses, destinataris dels diferents procediments. La implementació de totes les mesures en conjunt pot suposar un estalvi estimat de 89.021.851 euros. El càlcul de l'estalvi s'ha determinat utilitzant el mètode simplificat del model de cost estàndard, sistema compartit per totes les administracions públiques, tant de les comunitats autònomes, com de l'administració general de l'Estat.  
La relació de procediments analitzats durant este període, objecte del present acord, es detalla en els annexos.  
Però, a més d'estos procediments, la revisió normativa que s'està duent a terme per iniciativa de les mateixes conselleries, en alguns casos per a adaptar-la a la nova regulació sobre l'accés lliure a les activitats de servicis i el seu exercici, ha possibilitat la simplificació, i en alguns casos l'eliminació, de tràmits en molts més procediments.  
  
Totes estes mesures se sumen al treball ja realitzat en els tres anys de vigència del Pla SIRCA.  
Per tant, una vegada finalitzats tots els treballs d'estudi i anàlisi, ara correspon al Consell ordenar l'aplicació efectiva de les mesures de simplificació detectades.  
D'altra banda, la disposició final sèptima de la Llei 2/2012, de 14 de juny, de la Generalitat, de Mesures Urgents de Suport a la Iniciativa Empresarial i als Emprenedors, Microempreses i Xicotetes i Mitjanes Empreses de la Comunitat Valenciana, establix que «el Consell aprovarà semestralment un pla de simplificació que tindrà en compte els procediments a simplificar i les unitats responsables de dur a terme l'esmentat procés de simplificació».  
Així doncs, en virtut de tot allò que s'ha exposat, d'acord amb el que disposa la Llei 5/1983, de 30 de desembre, de la Generalitat, del Consell, a proposta del conseller d'Hisenda i Administració Públiques, el Consell  
  
  
ACORDA  
  
Primer  
En el termini de sis mesos des de la publicació d'este acord s'aplicaran les mesures de simplificació dels procediments administratius continguts en la tercera relació de mesures del Pla de Simplificació i Reducció de Càrregues Administratives de la Generalitat 2010-2012, recollides en l'annex I.  
  
Segon  
En el termini de sis mesos des de la publicació del present acordes revisarà i adaptarà la normativa reguladora de cada un dels procediments simplificats, que es detalla en l'annex II, a fi de facilitar la implantació de les mesures de simplificació.  
  
  
Tercer  
Abans de l'1 d'abril de 2013, la Conselleria d'Hisenda i Administració Pública presentarà a la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana (CITEC), noves mesures de simplificació administrativa.  
  
Quart  
Encarregar a la conselleria competent en matèria de simplificació i administració electrònica el seguiment i la quantificació econòmica d'este acord.  
  
Quint  
La conselleria competent en màteria de simplificació i administració electrònica donarà la màxima difusió a les accions de simplificació i reducció de càrregues administratives aprovades pel present acord, a través dels mitjans de difusió tècnics i electrònics pertinents.  
  
  
Valencià, 25 de gener de 2013  
  
El vicepresident y secretari del Consell,   
JOSÉ CISCAR BOLUFER  
  
  
ANNEX I  
  
Relació de procediments  
  
Conselleria de Presidència i Agricultura, Pesca, Alimentació i Aigua   
1. Sol·licitud d'inscripció, modificació o baixa en el Registre de Participació Ciutadana de la Comunitat Valenciana.  
2. Sol·licitud de llicència de pesca marítima recreativa: pesca recreativa des d'embarcació / pesca recreativa submarina.  
3. Sol·licitud d'expedició i renovació de les targetes d'identitat professional nauticopesquera.  
4. Expedició de llibreta d'activitats professionals subaquàtiques.  
5. Inscripció/actualització de dades del Registre Vitícola.  
6. Moviment nacional de bestiar (Registre REMO de moviment en porcí i oví).  
7. Moviment nacional avícola (REMO).  
8. Registre d'Explotacions Ramaderes (RERA). Sol·licitud d'inscripció/actualització de dades en el Registre d'Explotacions Ramaderes (RERA) de la Comunitat Valenciana.  
  
Conselleria d'Economia, Indústria, Turisme i Ocupació  
9. Obtenció del carnet d'operador de maquinària mòbil en mines.  
10. Suspensió de treballs en explotacions mineres.  
11. Subestacions, centres de transformació i línies de transport o distribució d'energia elèctrica, titularitat d'empreses de transport o distribució d'energia elèctrica: nova, ampliació o reforma, canvi de titularitat i tancament o desmantellament de la instal·lació.   
12. Comunicacions al Registre d'Aparells Elevadors.  
13. Conciliació laboral prèvia a la via judicial (SMAC).  
Conselleria d'Hisenda i Administració Pública  
14. Concursos de trasllats per a provisió de llocs de treball.  
15. Borses de treball.  
  
Conselleria d'Educació, Cultura i Esport  
16. Supervisió de les titulacions del professorat dels centres privats i de les corporacions locals.  
17. Exempcions de l'ensenyament en matèria de valencià a residents a les poblacions de predomini lingüístic castellà relacionades en la Llei 4/1983.  
18. Exempcions de l'ensenyament en matèria de valencià a residents a les poblacions de predomini lingüístic valencià relacionades en la Llei 4/1983.  
19. Beques per a la realització d'estudis universitaris (exempció de taxes).  
20. Premis al rendiment acadèmic en primària.  
21. Premis al rendiment acadèmic en secundària.  
22. Incorporació i matrícula per a l'alumnat de programes de professional qualificació inicial (abans, programes de garantia social) en centres públics.  
23. Sol·licitud de matrícula per a la realització de proves per a l'obtenció de certificats oficials administratius de coneixements de valencià (Junta Qualificadora de Coneixements de Valencià, JQCV).   
  
  
Conselleria de Sanitat  
24. Subvencions en matèria d'atenció i prevenció de les drogodependències: finançament de gastos corrents.  
25. Sol·licitud d'inscripció o renovació en el Registre Oficial d'Establiments i Servicis Biocides de la Comunitat Valenciana.  
26. Sol·licitud d'ajudes per a projectes de grups emergents en centres assistencials.  
27. Sol·licitud d'ajudes per al desenrotllament de projectes d'investigació en matèria sanitària.  
28. Curs de Diplomat en Salut Pública (EVES).  
29. Sol·licitud d'autorització administrativa a centres i servicis d'atenció i prevenció de les drogodependències i altres trastorns addictius per al desenrotllament de la seua activitat.  
  
Conselleria d'Infraestructures, Territori i Medi Ambient  
30. Matrícules d'embarcació (pesca fluvial).  
31. Sol·licitud de llicència de caça: tipus A (amb armes) (inclou la del tipus B sense armes); tipus B (sense armes), i tipus C (canilla o gossada).  
32. Sol·licitud de llicència de pesca fluvial.  
33. Autorització de recol·lecció de materials forestals de producció.  
34. Sol·licitud d'autorització de mescla de materials forestals de reproducció.  
35. Autorització d'ocupacions temporals en via pecuària.  
36. Sol·licitud d'autorització de transformació de terreny forestal en terreny agrícola, en propietat particular.  
37. Aprofitament forestal en finca particular.  
38. Sol·licitud d'autorització ambiental integrada.  
39. Sol·licitud de creació de vedat de caça, d'ampliació de vedat de caça o de segregació d'un vedat de caça.  
  
Conselleria de Benestar Social  
40. Sol·licitud d'estada en balnearis de la Comunitat Valenciana (Termalisme Social Valencià).   
41. Targeta acreditativa de la condició de persona amb discapacitat.  
42. Alta de renovació de família nombrosa.  
  
Conselleria de Governació i Justícia  
43. Sol·licitud d'autorització per a la celebració d'espectacles i activitats recreatives de caràcter extraordinari o de caràcter excepcional o singular amb increment de risc.  
44. Sol·licitud de subvencions destinades a ajuntaments en matèria de mitjans tècnics i inversions per al servici dels cossos de policia local.  
45. Sol·licitud de subvencions destinades a adquisició i reposició d'instruments musicals per a l'exercici 2012.  
46. Sol·licitud de subvenció destinada a la construcció i remodelació de les infraestructures de les societats musicals de la Comunitat Valenciana per a l'exercici 2012.  
47. Sol·licitud de subvencions per a les societats musicals amb escoles d'educands per a l'exercici 2012.  
48. Sol·licitud d'autorització de festejos taurins tradicionals (bous al carrer).  
49. Sol·licitud d'inscripció en el Registre Autonòmic de Plans d'Autoprotecció.  
  
  
ANNEX II  
  
Relació de normativa autonòmica  
  
Conselleria de Presidència i Agricultura, Pesca, Alimentació i Aigua  
1. Decret 76/2009, de 5 de juny, del Consell, pel qual s'aprova el Reglament de desplegament i execució de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana.  
2. Decret 131/2000, de 5 de setembre, del Consell, pel qual s'establixen les normes sobre la pesca marítima recreativa de la Comunitat Valenciana.  
3. Orde de 5 de desembre de 2007, de la Conselleria d'Agricultura, Pesca i Alimentació, per la qual es regula la gestió del Registre General de Moviments de Bestiar (REMO) i el Registre General d'Identificació Individual d'Animals (RIIA) a la Comunitat Valenciana.  
  
  
Conselleria d'Hisenda i Administració Pública  
4. Decret 33/1999, de 9 de març, del Consell, pel qual s'aprova el Reglament de Selecció, Provisió i Carrera Administrativa del Personal Comprés en l'Àmbit d'Aplicació de la Llei de Funció Pública Valenciana.  
5. Orde de 28 de maig de 2009, de la Conselleria de Justícia i Administracions Públiques, per la qual es deleguen determinades atribucions en diversos òrgans de la Conselleria d'Educació.  
6. Orde de 8 de juliol de 2008, de la Conselleria de Justícia i Administracions Públiques, per la qual es deleguen determinades atribucions en la Conselleria de Benestar Social.  
7. Orde de 22 de maig de 2008, de la Conselleria de Justícia i Administracions Públiques, per la qual es deleguen determinades atribucions en el Servici Valencià d'Ocupació i Formació (Servef).  
8. Orde de 19 de juny de 2006, de la Conselleria de Justícia, Interior i Administracions Públiques, per la qual es deleguen determinades competències en matèria de personal en la Conselleria d'Agricultura, Pesca i alimentació.  
9. Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'administració del Consell.  
10. Orde de 21 de desembre de 2004, de la Conselleria de Justícia i Administracions Públiques, per la qual es deleguen determinades atribucions en diversos òrgans de l'administració del Consell.  
  
Conselleria d'Educació, Cultura i Esport  
11. Orde 58/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Secundària Obligatòria de la Comunitat Valenciana a partir del curs 2009-2010.  
12. Orde 59/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Primària de la Comunitat Valenciana a partir del curs 2009-2010.  
13. Orde de 3 de juliol de 1984, de la Conselleria de Cultura, Educació i Ciència, sobre tramitació dels expedients per a l'aprovació de les plantilles en centres no estatals de Formació Professional.   
14. Orde de 27 de juliol de 1984, de la Conselleria de Cultura, Educació i Ciència, sobre tramitació dels expedients per a aprovació de les plantilles de professorat en centres privats d'Ensenyament General Bàsic, Preescolar i Educació Especial.  
15. Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que impartixen ensenyaments reglats no universitaris.  
16. Resolució de 25 de maig de 2005, de la Direcció General d'Ensenyament, per la qual es donen instruccions per a la tramitació de les exempcions de valencià.  
17. Orde 59/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Primària de la Comunitat Valenciana, a partir del curs 2009-2010.  
18. Orde de 16 d'agost de 1994, de la Conselleria d'Educació i Ciència, per la qual s'establixen els certificats oficials administratius de coneixements de valencià que expedirà la Junta Qualificadora de Coneixements de Valencià i s'homologuen i es convaliden altres títols i certificats.   
19. Resolució de 7 de març de 2012, de la Direcció General de Patrimoni Cultural, per la qual es convoquen les proves per a l'obtenció dels certificats oficials administratius de coneixements de valencià i es nomenen les comissions examinadores.  
  
Conselleria de Sanitat  
20. Orde 13/2011, de 22 de desembre, de la Conselleria de Sanitat, per la qual es convoquen i s'aproven les bases reguladores de subvencions en matèria d'atenció i prevenció de les drogodependències i altres trastorns addictius, per a l'exercici 2012.  
21. Orde de 22 de març de 2005, de la Conselleria de Sanitat, per la qual es dicten normes provisionals per a la inscripció, renovació de la inscripció i funcionament del Registre Oficial d'Establiments i Servicis Biocides de la Comunitat Valenciana.  
  
Conselleria d'Infraestructures, Territori i Medi Ambient  
22. Decret 152/1992, de 28 d'agost, del Consell, pel qual es modifica l'annex del Decret 152/1990, de 17 de setembre, que regulava el règim d'expedició i validesa de les llicències de caça i pesca continental a la Comunitat Valenciana.  
23. Llei 13/2004, de 27 de desembre, de la Generalitat, de Caça de la Comunitat Valenciana.   
24. Decret 152/1990, de 17 de setembre, del Consell, pel qual es regula el règim d'expedició i validesa de les llicències de caça i pesca continental a la Comunitat Valenciana.  
25. Decret 15/2006, de 20 de gener, del Consell, pel qual es regula la producció, comercialització i utilització dels materials forestals de reproducció.  
  
Conselleria de Benestar Social  
26. Orde de 21 de setembre de 2007, de la Conselleria de Benestar social, sobre títol i carnet de família nombrosa expedits a la Comunitat Valenciana.  
27. Orde 8/2011, de 30 de novembre, de la Conselleria de Justícia i Benestar Social, per la qual es convoquen places per a estades en balnearis de la Comunitat Valenciana (Programa de Termalisme Valencià), per a l'exercici 2012/2013.  
28. Orde 3/2010, de 26 de març, de la Conselleria de Benestar Social, per la qual es crea la targeta acreditativa de la condició de persona amb discapacitat.   
  
Conselleria de Governació i Justícia  
29. Decret 24/2007, de 23 de febrer, del Consell, pel qual s'aprova el Reglament de Festejos Taurins Tradicionals a la Comunitat Valenciana (Bous al Carrer).  
30. Decret 120/2010, de 27 d'agost, del Consell, pel qual es modifica el Reglament de Festejos Taurins Tradicionals en la Comunitat Valenciana (Bous al Carrer), aprovat pel Decret 24/2007, de 23 de febrer.  
  
31. Decret 52/2010, de 26 de març, del Consell, pel qual s'aprova el Reglament de desplegament de la llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.   
32. Orde 5/2012, de 20 d'abril, de la Conselleria de Governació, de convocatòria de concessió d'ajudes públiques destinades als ajuntaments de la Comunitat Valenciana per a l'homogeneïtzació dels cossos de Policia Local en matèria de mitjans tècnics i inversions durant l'exercici 2012 i per la qual s'aproven les bases reguladores de la convocatòria.  
  
33. Orde 14/2011, de 26 de desembre de la Conselleria de Governació, de convocatòria de subvencions destinades a l'adquisició i reposició d'instruments musicals, per a l'exercici 2012.  
34. Decret 83/2008, de 6 de juny, del Consell, pel qual es crea el Registre Autonòmic de Plans d'Autoprotecció.